Kalven er ifølge dyrlægen på stedet død af røgforgiftning. Ingen andre dyr er døde i forbindelse med branden.

En kalv er død i forbindelse med en gårdbrand på Hellehøjvej ved Hirtshals. Nordjyllands Beredskab modtog meldingen klokken 13.34. - Der var synlige flammer i tagkonstruktionen og røgudvikling i stalden, da vi ankom, fortæller indsatsleder ved Nordjyllands Beredskab, Dorthe Krogh. Det var lykkedes gårdejerne at få kødkvæg og heste ud af stalden, men en kalv var ikke kommet med ud. - Vores første prioritet var selvfølgelig dyreredning for at se, om vi kunne finde den kalv og samtidig begrænse ilden i at sprede sig, da stalden ligger op ad en lade, siger Dorthe Krogh. Det lykkedes brandfolkene at finde kalven, men den overlevede ikke. Ifølge dyrlægen på stedet døde den af røgforgiftning. Klokken 15.50 er slukningsarbejdet fortsat i gang. - Vi har en entreprenør til at fjerne noget af tagkonstruktionen, da ilden løber deroppe, siger Dorthe Krogh, der forventer at der vil gå et par timer, før opgaven er klaret. Til branden er der mandskab fra både Hirtshals, Hjørring og Sindal. Ingen mennesker er kommet til skade i forbindelse med branden.